बच्चा अमेरिका में पढ़े. वहीं सेटल हो जाए. खूब सारे डॉलर कमाए, और हो सके तो मां-बाप के एक बार अमेरिका घूमने के सपने को पूरा करे. अपने देश के लाखों माता-पिता के यह आम सपने हैं. लेकिन यह सपने हकीकत के कितने करीब हैं? क्या आपने आंकड़ों और अनुभवों के जरिए कभी इसकी पड़ताल की है? चलिए करते हैं. समझते हैं कि अंकल सैम की शिक्षा की दुकानों पर मिल रही डिग्रियां कितनी कारगर हैं और कितनी बेकार? उच्च शिक्षा देने वाले अमेरिकी संस्थानों से हमारे कितने छात्र अच्छे रोजगार के मौके लेकर निकल रहे हैं और कितने ठगी का शिकार होकर?